Előterjesztő: dr. Horváth Klára polgármester

Előterjesztést készítette: dr. Horváth Klára polgármester

Előzetesen tárgyalja: Pénzügyi és Településfejlesztési Bizottság

Mellékletek: 11. melléklet

Elfogadás módja: egyszerű többség

Előterjesztés tárgya: Előterjesztés Bábolna közlekedésbiztonságának javítására irányuló javaslatok

Tárgykört rendező jogszabályok:

* 2011. évi CLXXXIX. törvény (Ötv)

**Előterjesztés**

**Bábolna közlekedésbiztonságának javítására irányuló javaslatok**

**Tisztelt Képviselő-testület!**

**Tisztelt Pénzügyi és Településfejlesztési Bizottság!**

Bábolna Város Wesselényi utcai lakosai kérelemmel fordultak az Önkormányzathoz az utcájukon áthaladó forgalom lassítása, illetve más utcákra terelése kérésével. A kérelmet 2025. szeptember 1-én megtartott ülésén tárgyalta a képviselő-testület. Az azóta eltelt időben a Polgármesteri Hivatal dolgozói árajánlatokat kértek be a Wesselényi utcai forgalomlassítására, különböző megoldási lehetőségeket feltérképezve.

Ezen túlmenően a lakosság is véleményt nyilvánított, javaslatot téve más utcákban is forgalomlassító eszközök elhelyezésére.

A forgalomlassító eszközök tekintetében árajánlatokat kértünk be „fekvőrendőr” elhelyezésére, illetve mozgatható forgalomlassító eszközök kialakítására. Az erre irányuló árajánlatokat, illetve fotókat mellékelten csatoljuk. 1-3 melléklet.

Döntés szükséges arra nézve, hogy mely utcákban helyezzünk el „fekvőrendőrt” vagy hasonló eszközt. Ugyancsak döntés szükséges, hogy milyen módon valósítsuk meg a forgalomlassítást.

Elkezdődött az M1 autópálya bővítése, mely 2029. augusztusáig fog tartani. Sajnos ez településünket növekedő autószámmal, forgalomnövekedéssel fogja érinteni.

Lakosság részéről kérésként hangzott el, hogy vizsgálja meg az Önkormányzat – esetlegesen – sebességmérő eszközök (trafipax) elhelyezését a település meghatározott pontjain.

Megkerestük ebben az ügyben a szakértelemmel rendelkező Komáromi Rendőrkapitányságot, akik írásos szakvéleményt adtak ebben a témában, melyet mellékletben csatolunk. (4. melléklet)

Árajánlatokat is bekértünk a sebességmérő eszközök beszerzésére nézve, melyet szintén csatolunk (5. melléklet)

Kérjük a Tisztelt Bizottságot / Képviselő-testületet szíveskedjen állásfoglalást kialakítani a sebességmérő eszközök elhelyezésére nézve.

Korábban már többször foglalkozott a Képviselő-testület a Helyi Versenyképes Járások programmal melynek keretében gyalogátkelőhely és kamerarendszer felújítására került sor településünkön.

Tájékoztatjuk ismételten a testületet, hogy a sikeres pályázatnak köszönhetően a gyalogátkelőhely tervezése a Tessedik és Kőrisfa út kereszteződésében folyamatban van, engedélyeztetését követően a kivitelezés 2026. tavaszán várható.

Ugyancsak ebben a pályázati programban a bevezető útjainknál nagyobb hatásfokú kamerák és rendszámfelismerő rendszerek kerülnek kihelyezésre. Az öt db kamera beszerzésére irányuló döntés meghozatalára a novemberi testületi ülésen kerül sor.

A Helyi Versenyképes Járások program tovább fog folytatódni, a második ütemű pályázati lehetőség is megnyílik. Ennek keretében Bábolna Város a korábban bejelentett igény szerint 27 db kamerát fog lecserélni a város egész területén (javasoljuk, hogy a leszerelésre kerülő még használható kamerák is kerüljenek kihelyezésre a település további pontjain). Nagy valószínűség szerint ezen pályázati ütem elbírálásra 2026. első negyedévében kerül sor.

**IV.**

Megemlíteni kívánjuk a korábbi tájékoztatások és napirendi pontok szerint, hogy a településünkre Ácsról bevezető út teljes körű felújításon esik át. Kiemelt beruházásként bonyolítják, s ennek keretében az autópálya mellett megépült körforgalomtól kezdődően a városban lévő körforgalomig történik meg a bitumenes felújítás. Ennek keretében újabb körforgalom kerül kialakításra az épülő társasházaknál kialakított kivezető útnál, forgalomlassító városkaput helyeznek el a Wesselényi út előtt, valamint a Wesselényi út és a Rózsaerdei út kiegyenesítésre kerül.

**Tisztelt Képviselő-testület!**

Kérem a Tisztelt Képviselő-testületet, hogy az előterjesztés alapján állásfoglalását szíveskedjen megfogalmazni és döntést kialakítani a fentiek tekintetében.

Bábolna, 2025. november 18.

**dr. Horváth Klára s.k.**

polgármester